**Էլիսա Մարիա դա Կոստա Գիմարայես Ֆերեյրա** (պորտ.՝ Elisa Maria da Costa Guimarães Ferreira, հոկտեմբերի 17, 1955(1955-10-17), Պորտու), պորտուգալացի քաղաքական գործիչ և տնտեսագետ։ 2019 թվականից զբաղեցնում է Համախմբման և բարեփոխումների հարցերով հանձնակատարի պաշտոնը Եվրոպական հանձնաժողովի նախագահ Ուրսուլա ֆոն դեր Լեյենի վարչակազմում։ 2016-2019 թվականներին եղել է «Պորտուգալիայի բանկի» փոխտնօրեն, 2004-2016 թվականներին` Եվրախորհրդարանի անդամ Պորտուգալիայի Սոցիալիստական կուսակցությունից։ 2019 թվականին Պորտուգալիայի կողմից ընտրվել է որպես եվրահանձնակատար։

Քաղաքական գործունեություն
-------------------------

### Պորտուգալիայի կառավարության անդամ (1995–2002)

Ֆերեյրան Անտոնիո Գուտերեշի կառավարությունում զբաղեցրել է շրջակա միջավայրի նախարարի (1995–1999) և պլանավորման նախարարի պաշտոնները (1999–2001)։

### Եվրոպական խորհրդարանի պատգամավոր (2004–2016)

Ֆերեյրան Եվրախորհրդարանի պատգամավոր է եղել 2004 թվականի ընտրություններից մինչև իր հրաժարականը 2016 թվականին։ Խորհրդարանում աշխատելու ողջ ընթացքում եղել է Տնտեսական և արժութային հարցերով հանձնաժողովի անդամ։ Այս պաշտոնում Ֆերեյրաn մշակել է հանձնաժողովի զեկույցը տնտեսական քաղաքականության ավելի սերտ համակարգման վերաբերյալ, որը կոչ է անում Եվրոպական կենտրոնական բանկին օժտել «եվրոգոտում ֆինանսական կայունությունը» վերահսկելու և «Եվրամիության ամբողջ տարածքում համակարգային նշանակություն ունեցող ֆինանսական հաստատությունների մակրոպրուդենցիալ վերահսկողության ոլորտում» ներգրավվելու լիազորություններով։ 2011 թվականին Ֆերեյրան ղեկավարել է Մակրոտնտեսական անհավասարակշռության ընթացակարգի վերաբերյալ Եվրախորհրդարանի զեկույցի կազմումը, իսկ 2013 թվականին՝ խորհրդարանի աշխատանքները Միասնական լուծման մեխանիզմի ուղղությամբ։

2004-2014 թվականներին Ֆերեյրան եղել է խորհրդարանի պատվիրակության անդամ Աֆրիկյան, Կարիբյան և խաղաղօվկիանոսյան երկրներ-ԵՄ միացյալ խորհրդարանական վեհաժողովում։ 2015 թվականին միացել է Հարկային որոշումների և բնույթով կամ ազդեցությամբ նման այլ միջոցների հարցերով հատուկ հանձնաժողովին։

2012 թվականին Ֆերեյրան ներառված է եղել Սոցիալիստների և դեմոկրատների փորձագիտական «այլընտրանքային եռյակի» կազմում, որն ուղարկվել էր Հունաստան՝ գնահատելու, թե ինչ միջոցներ կարող են ձեռնարկվել աշխատատեղերի աճը խթանելու նպատակով։

Բացի հանձնաժողովի շրջանակում ստանձնած իր պարտականություններից` Ֆերեյրան եղել է Եվրոպական խորհրդարանի երկարաժամկետ ներդրումների և վերաարդյունաբերականացման հարցերով միջխմբի անդամ։ Նա նաև ներկայացրել է Եվրախորհրդարանը 2007 թվականին Բալիում և 2008 թվականին Պոզնանում կայացած Միավորված ազգերի կազմակերպության Կլիմայի փոփոխության կոնֆերանսներում։

### Պորտուգալիայի բանկ (2016–2019)

2016 թվականի հունիսին Էլիսա Ֆերեյրան հրաժարական է տվել Եվրախորհրդարանի պատգամավորի պաշտոնից այն բանից հետո, երբ Պորտուգալիայի կառավարության կողմից առաջադրվել է Պորտուգալիայի բանկի տնօրենների խորհրդին միանալու համար։ Նրան փոխարինել է Մանուել դուս Սանտուսը։

### Եվրահանձնակատար (2019–մինչ օրս)

2019 թվականի օգոստոսի 27-ին վարչապետ Անտոնիու Կոստան հայտարարել է, որ Ուրսուլա ֆոն դեր Լեյենի ղեկավարած Եվրահանձնաժողովի պորտուգալացի հանձնակատարի պաշտոնում առաջադրել է Ֆերեյրայի թեկնածությունը։ Ֆերեյրան սկսել է պաշտոնավարել 2019 թվականի նոյեմբերի 1-ին` ստանձնելով Համախմբման և բարեփոխումների պորտֆելը։ Ֆերեյրան եվրահանձնակատարի պաշտոնում առաջադրված առաջին պորտուգալուհին է։

Այլ գործունեություն
-------------------

* Պորտուգալիայի «Ազգային վիճակագրական ինտիտուտի» վարչական խորհրդի անդամ (1989–1992)
* «Պորտոյի արդյունաբերական ասոցիացիայի» գործադիր փոխնախագահ (1992–1994)
* Հյուսիսային տարածաշրջանի համակարգող հանձնաժողովի փոխնախագահ (1988–1992)

Ծանոթագրություններ
------------------

1. 1 2 3 4
2. ↑
3. ↑  Vice-Governor Elisa Ferreira | Banco de Portugal Արխիվացված 2019-08-27 Wayback Machine. Retrieved 1 December 2017.
4. ↑  «Elisa FERREIRA». *www.europarl.europa.eu* (անգլերեն). Վերցված է 2021 թ․ սեպտեմբերի 19-ին.
5. ↑  Zoe Casey (11 February 2009), MEPs want economic policy co-ordinated *European Voice*.
6. ↑  Ian Wishart (13 April 2011), MEPs to back tougher rules on economic regulation *European Voice*.
7. ↑  Nicholas Hirst (17 December 2013), MEPs take a strong line on bank fund *European Voice*.
8. ↑  The shadow troika *European Voice*, 15 February 2012.
9. ↑  Members Արխիվացված 2021-05-07 Wayback Machine European Parliament Intergroup on Long Term Investment and Reindustrialisation.
10. ↑  Simon Taylor (21 November 2007), Bali-bound MEPs *European Voice*.
11. ↑  Jennifer Rankin (26 November 2008), MEPs flock to Poznań meeting *European Voice*.
12. ↑  Diogo Cavaleiro (16 June 2016), Governo oficializa nomeação de Elisa Ferreira e Máximo dos Santos no Banco de Portugal *Jornal de Negócios*.
13. ↑  «The von der Leyen Commission: for a Union that strives for more». *European Commission*. Վերցված է 2019 թ․ սեպտեմբերի 10-ին.
14. ↑  Meet the commissioners *Politico Europe*, September 9, 2019.

Արտաքին հղումներ
----------------

* Էլիսա Ֆերեյրայի էջը Եվրախորհրդարանի պատգամավորների տվյալների շտեմարանում
* Էլիսա Ֆերեյրայի էջը Եվրահանձնաժողովի կայքում

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Էլիսա Ֆերեյրա» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Թեմատիկ կայքեր | Եվրախորհրդարան |
|  |
| Չափորոշչային վերահսկողություն | GND: 1194446434 · PTBNP: 215102 · VIAF: 7351156858583449780008 · WorldCat VIAF: 7351156858583449780008 |

 |